Document ID: 32008D0392

KOMISSION PÄÄTÖS,
tehty 30 päivänä huhtikuuta 2008,
neuvoston direktiivin 2006/88/EY täytäntöönpanosta siltä osin kuin kyse on internetpohjaisesta tietosivusta, jonka avulla saatetaan sähköisesti saataville tietoja vesiviljelyn tuotantoyrityksistä ja luvan saaneista jalostuslaitoksista
(tiedoksiannettu numerolla K(2008) 1656)
(ETA:n kannalta merkityksellinen teksti)
(2008/392/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta 24 päivänä lokakuuta 2006 annetun neuvoston direktiivin 2006/88/EY (1) ja erityisesti sen 59 artiklan 2 kohdan,
sekä katsoo seuraavaa:
(1)
Direktiivissä 2006/88/EY vahvistetaan terveysvaatimukset, joita sovelletaan vesiviljelyeläinten ja niistä saatavien tuotteiden markkinoille saattamiseen, tuontiin ja kauttakuljetukseen, sekä ennalta ehkäisevät vähimmäistoimenpiteet, joiden tarkoituksena on lisätä toimivaltaisten viranomaisten, vesiviljelytuotannon harjoittajien ja muiden tähän elinkeinoon liittyvien toimijoiden tietoisuutta ja valmiuksia vesiviljelyeläinten tauteihin liittyvissä kysymyksissä.
(2)
Jotta direktiivin 2006/88/EY liitteessä IV lueteltujen tautien esiintymistä ja leviämistä voitaisiin ehkäistä paremmin, jäsenvaltioiden olisi saatettava sähköisesti saataville tietoja vesiviljelyn tuotantoyrityksistä ja luvan saaneista jalostuslaitoksista ja etenkin laitoksissa pidetyistä lajeista ja laitosten terveystilanteesta.
(3)
Kyseiset tiedot ovat nykyisin julkisesti saatavilla rekistereissä, joita jäsenvaltiot ylläpitävät direktiivin 2006/88/EY 6 artiklan mukaisesti.
(4)
Jotta voitaisiin edistää tietojärjestelmien yhteentoimivuutta ja sähköisten menettelyjen käyttöä jäsenvaltioiden kesken sekä huolehtia järjestelyjen avoimuudesta ja ymmärrettävyydestä, on tärkeää, että vesiviljelyn tuotantoyrityksiä ja luvan saaneita jalostuslaitoksia koskevat tiedot esitetään yhtenäisellä tavalla koko yhteisössä. Tähän tarjoaa teknisesti toteuttamiskelpoisimman ratkaisun internetpohjainen tietosivu, sillä tiedot ovat sen kautta helposti saatavilla eikä resursseja tarvita liikaa. Internetpohjaisen tietosivun pohjaksi olisi sen vuoksi laadittava malli.
(5)
Direktiivin 2006/88/EY liitteessä II vahvistetaan ne tiedot, jotka vesiviljelyn tuotantoyritysten ja luvan saaneiden jalostuslaitosten rekisterissä on annettava. Koska internetpohjaisen tietosivun tarkoituksena on helpottaa jäsenvaltioiden perustamiin vesiviljelyn tuotantoyritysten rekistereihin kirjattujen relevanttien tietojen yhteentoimivuutta, verkkosivuston ei välttämättä tarvitse sisältää kaikkia tietoja. Tietosivun pitäisi kuitenkin sisältää kaikki sellaiset tiedot, jotka ovat relevantteja terveystilanteessa olevien erojen aiheuttamien kaupan rajoitusten havaitsemisen kannalta.
(6)
Direktiivissä 2006/88/EY säädetään, että jäsenvaltiot voivat direktiivissä säädetystä lupavaatimuksesta poiketen vaatia, että toimivaltainen viranomainen ainoastaan rekisteröi laitokset, jotka eivät ole vesiviljelyn tuotantoyrityksiä ja joissa vesieläimiä pidetään ilman että niitä olisi tarkoitus saattaa markkinoille, istuta ja ongi -kalastuspaikat sekä vesiviljelyn tuotantoyritykset, jotka toimittavat tuotteet paikallisille kuluttajille.
(7)
Riski vesieläinten tautien leviämisestä laitoksista, istuta ja ongi -kalastuspaikoista ja vesiviljelyn tuotantoyrityksistä, jotka toimivaltainen viranomainen direktiivin 2006/88/EY 4 artiklan 1 kohdasta poiketen rekisteröi, vaihtelee niiden luonteen, ominaispiirteiden ja sijainnin mukaan. Jäsenvaltioiden olisi sen vuoksi päätettävä, kuinka laajasti näitä laitoksia, istuta ja ongi -kalastuspaikkoja ja vesiviljelyn tuotantoyrityksiä koskevia tietoja olisi sisällytettävä internetpohjaiselle tietosivulle.
(8)
Jäsenvaltioille olisi annettava riittävästi aikaa kirjata internetpohjaiselle tietosivulle relevantit tiedot vesiviljelyn tuotantoyrityksistä ja luvan saaneista jalostuslaitoksista, minkä vuoksi olisi säädettävä, että tiedot on saatettava saataville vasta viimeistään 31 päivänä heinäkuuta 2009.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Kohde ja soveltamisala
1. Tässä päätöksessä vahvistetaan säännöt internetpohjaiselle tietosivulle, joka jäsenvaltioiden on perustettava ja jonka avulla annetaan direktiivin 2006/88/EY 59 artiklan mukaisesti sähköisesti saataville tietoja vesiviljelyn tuotantoyrityksistä ja luvan saaneista jalostuslaitoksista.
2. Ellei tämän päätöksen 2 artiklan 1 kohdan toisesta alakohdasta muuta johdu, tätä päätöstä sovelletaan soveltuvin osin sellaisiin laitoksiin, istuta ja ongi -kalastuspaikkoihin ja vesiviljelyn tuotantoyrityksiin, jotka toimivaltainen viranomainen direktiivin 2006/88/EY 4 artiklan 1 kohdasta poiketen rekisteröi kyseisen direktiivin 4 artiklan 4 kohdan mukaisesti.
2 artikla
Internetpohjainen tietosivu
1. Jäsenvaltioiden on perustettava internetpohjainen tietosivu, jonka avulla annetaan saataville tietoja direktiivin 2006/88/EY 4 artiklan mukaisesti luvan saaneiden vesiviljelyn tuotantoyritysten ja jalostuslaitosten viljelylaitoksista ja nilviäistenviljelyalueista.
Jäsenvaltioiden on tapauskohtaisesti päätettävä, mitkä 1 artiklan 2 kohdassa tarkoitetut laitokset, istuta ja ongi -kalastuspaikat ja vesiviljelyn tuotantoyritykset on lueteltava internetpohjaisella tietosivulla, ottaen huomioon vesieläinten tautien leviämisen riski, joka liittyy tällaisten laitosten, kalastuspaikkojen ja yritysten toimintaan ja joka perustuu niiden luonteeseen, ominaispiirteisiin ja sijaintiin.
2. Jäsenvaltioiden on laadittava internetpohjainen tietosivu seuraavissa liitteissä esitettyjen mallien mukaisesti:
a)
Liite I - vesiviljelyn tuotantoyritykset, joissa pidetään kaloja;
b)
Liite II - vesiviljelyn tuotantoyritykset, joissa pidetään nilviäisiä;
c)
Liite III - vesiviljelyn tuotantoyritykset, joissa pidetään äyriäisiä;
d)
Liite IV - direktiivin 2006/88/EY 4 artiklan 2 kohdassa tarkoitetut luvan saaneet jalostuslaitokset, joissa teurastetaan vesiviljelyeläimiä taudintorjuntatarkoituksia varten.
3. Jäsenvaltioiden on pidettävä internetpohjainen tietosivu ajan tasalla, jotta se vastaa direktiivin 2006/88/EY 6 artiklan mukaisesti ylläpidettävässä rekisterissä olevia tietoja.
Terveystilanteen muutokset on kirjattava internetpohjaiselle tietosivulle heti, kun kirjattu terveystilanne on muuttunut.
4. Jäsenvaltioiden on toimitettava internetpohjaisen tietosivunsa internetosoite komissiolle.
3 artikla
Soveltamisen alkamispäivä
Tätä päätöstä sovelletaan 1 päivästä elokuuta 2008.
Edellä 2 artiklan 2 kohdassa ja liitteissä I-IV tarkoitettujen tietojen kirjaaminen internetpohjaiselle tietosivulle on kuitenkin saatettava valmiiksi viimeistään 31 päivänä heinäkuuta 2009.
4 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 30 päivänä huhtikuuta 2008.

Labels: 12
0
17
6